Document ID: 32014D0025

KOMISJONI OTSUS,
17. jaanuar 2014,
siseriikliku üleminekukava kohta, mille Slovaki Vabariik esitas kooskõlas Euroopa Parlamendi ja nõukogu direktiivi 2010/75/EL (tööstusheidete kohta) artikliga 32
(teatavaks tehtud numbri C(2014) 59 all)
(Ainult slovakikeelne tekst on autentne)
(2014/25/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 24. novembri 2010. aasta direktiivi 2010/75/EL tööstusheidete kohta (saastuse kompleksne vältimine ja kontroll), (1) eriti selle artikli 32 lõike 5 teist lõiku,
ning arvestades järgmist:
(1)
Slovaki Vabariik esitas 8. jaanuaril 2013 (2) kooskõlas direktiivi 2010/75/EL artikli 32 lõike 5 esimese lõiguga komisjonile oma siseriikliku üleminekukava.
(2)
Üleminekukava täielikkuse hindamisel leidis komisjon mõned vastuolud üleminekukavas esitatud seadmete nimekirja ja Slovaki Vabariigi poolt Euroopa Parlamendi ja nõukogu direktiivi 2001/80/EÜ (3) alusel 2009. aasta kohta koostatud heiteinventuuris oleva nimekirja vahel.
(3)
12. juuni 2013. aasta kirjaga (4) palus komisjon Slovaki ametiasutustel kinnitada, et direktiivi 2010/75/EL artiklis 29 sätestatud liitmiseeskirju ja direktiivi 2010/75/EL artikli 3 punktis 27 sätestatud määratlust „töötunnid” kohaldati nõuetekohaselt. Komisjon palus saata ka täiendavaid andmeid, eelkõige selgitusi siseriikliku üleminekukava ja direktiivi 2001/80/EÜ kohase heiteinventuuri vaheliste vastuolude kohta.
(4)
Slovaki Vabariik esitas täiendavalt nõutud teabe komisjonile 27. juuni 2013. aasta kirjas (5).
(5)
Ajakohastatud andmete analüüsi põhjal palus komisjon 23. juuli 2013. aasta kirjaga (6) Slovaki ametiasutustel kinnitada, et siseriiklik üleminekukava ei sisalda ühtegi seadet, mille suhtes kohaldati direktiivi 2001/80/EÜ artikli 4 lõike 4 kohast erandit. Komisjon palus Slovaki ametiasutustel ühtlasi kontrollida mitut arvutustes kasutatud heite piirväärtust ja esitada tõendid, et nende kohaldamist põhjendavad kriteeriumid on täidetud.
(6)
16. augusti 2013. aasta kirjaga (7) teatas Slovaki Vabariik komisjonile, et kaks seadet on siseriiklikust üleminekukavast välja jäetud. Seadme „U.S. Steel Košice, s.r.o., boilers K1-K5” puhul selgitas Slovaki Vabariik, et kuigi seadme ühe osa suhtes kohaldati aastaid direktiivi 2001/80/EÜ artikli 4 lõike 4 kohast erandit, ehitati see osa 2010. aastal uuesti. Slovaki Vabariik väitis, et seega võis kõnealuse seadme kanda siseriiklikku üleminekukavasse. Slovaki Vabariik esitas ka mitu parandatud heite piirväärtust, kuid kahe seadme puhul ei esitatud konkreetsete heite piirväärtuste kasutamise kohta põhjendust.
(7)
27. septembri 2013. aasta kirjaga (8) teavitas komisjon Slovaki Vabariiki sellest, et vastavalt direktiivi 2010/75/EL artikli 32 lõike 1 punktile d ja esitatud teabele toetudes ei saa seadet „U.S. Steel Košice, s.r.o., boilers K1-K5”, mille ühe osa suhtes kohaldati direktiivi 2001/80/EÜ artikli 4 lõike 4 kohast erandit, kanda siseriiklikku üleminekukavasse. Ühtlasi palus komisjon Slovaki ametiasutustel esitada täiendavat teavet vedelkütuse tuhasisalduse kohta nendes kahes seadmes, mille puhul kohaldati tolmu heite piirväärtust 100 mg/Nm3.
(8)
30. septembri 2013. aasta kirjaga (9) teavitas Slovaki Vabariik komisjoni sellest, et kõnealuses kahes seadmes kasutatava tolmu heite piirväärtust vähendati 50 mg/Nm3-le. Slovaki Vabariik esitas täiendavat teavet toetamaks väidet, et seade „U.S. Steel Košice, s.r.o., boilers K1-K5” ei kuulu direktiivi 2010/75/EL artikli 32 lõike 1 punkti d reguleerimisalasse ning selle võib kanda siseriiklikku üleminekukavasse.
(9)
Pärast 11. oktoobril 2013. aastal Slovaki ametiasutuste ja komisjoni esindajate vahel toimunud kohtumist selgitas Slovaki Vabariik 17. oktoobri 2013. aasta kirjaga (10) täiendavalt seadme „U.S. Steel Košice, s.r.o., boilers K1-K5” olukorda, täpsustades, et direktiivi 2001/80/EÜ artikli 4 lõike 4 kohast erandit kohaldati üksnes ühe boileri suhtes, ja esitades üksikasjaliku tehnilise kirjelduse kõikidest 2010. aasta ümberehitamise käigus boileris tehtud muudatusest. Sellega selgitati, et 2010. aastal ehitati seadmele „U.S. Steel Košice, s.r.o., boilers K1-K5” täiesti uus boiler pärast selle boileri täielikku demonteerimist ja asendamist, mille suhtes oli eelnevalt kohaldatud direktiivi 2001/80/EÜ artikli 4 lõike 4 kohast erandit. See tähendab, et asjaomane seade ei kuulu direktiivi 2010/75/EL artikli 32 lõike 1 punkti d reguleerimisalasse ning selle võib kanda siseriiklikku üleminekukavasse kooskõlas komisjoni rakendusotsusega 2012/115/EL (11).
(10)
Komisjon hindas üleminekukava vastavalt direktiivi 2010/75/EL artikli 32 lõigetele 1, 3 ja 4 ning rakendusotsusele 2012/115/EL.
(11)
Komisjon kontrollis eelkõige esitatud andmete järjepidevust ja korrektsust, iga kavas kirjeldatud põletusseadme toetuste määramisel kasutatud prognoose ja arvutusi ning nende vastavust kavas sätestatud heite ülemmääradega ning analüüsis, kas kavas on esitatud eesmärgid ja nendega seonduvad sihtnäitajad, meetmed ning eesmärkide saavutamiseks ettenähtud ajakava ja vastavuse hindamise kontrollimehhanismid tulevikuks.
(12)
Esitatud lisateabe põhjal leidis komisjon, et heite ülemmäärad aastateks 2016 ja 2019 on arvutatud asjakohaste andmete alusel ning valemid ja arvutused on õiged. Slovaki Vabariik oli esitanud piisavalt teavet meetmete kohta, mida rakendatakse heite ülemmääradest kinnipidamiseks ning üleminekukava rakendamise kontrollimiseks ja komisjonile aruannete esitamiseks.
(13)
Komisjon on veendunud, et Slovaki ametiasutused on võtnud arvesse direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätteid.
(14)
Üleminekukava rakendamine ei tohiks piirata muude kohaldatavate siseriiklike ja liidu õigusnormide kohaldamist. Eelkõige peaks Slovaki Vabariik üleminekukavaga hõlmatud põletusseadmete jaoks üksiklubade tingimuste kehtestamisel tagama, et täidetaks nõudeid, mis on sätestatud muu hulgas direktiivis 2010/75/EL, Euroopa Parlamendi ja nõukogu direktiivis 2008/50/EÜ (12) ning Euroopa Parlamendi ja nõukogu direktiivis 2001/81/EÜ (13).
(15)
Direktiivi 2010/75/EL artikli 32 lõike 6 kohaselt peab Slovaki Vabariik teatama komisjonile kõikidest hilisematest üleminekukavas tehtud muudatustest. Komisjon peaks hindama, kas muudatused vastavad direktiivi 2010/75/EL artikli 32 lõigetele 1, 3 ja 4 ning rakendusotsuse 2012/115/EL sätetele,
ON VASTU VÕTNUD KÄESOLEVA OTSUSE:
Artikkel 1
1. Direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätete alusel ei esitata vastuväiteid siseriikliku üleminekukava kohta, mille Slovaki Vabariik esitas komisjonile 8. jaanuaril 2013 vastavalt direktiivi 2010/75/EL artikli 32 lõikele 5 ja mida muudeti vastavalt lisateabele, mis saadeti 27. juunil 2013, 16. augustil 2013, 30. septembril 2013 ja 17. oktoobril 2013 (14).
2. Siseriikliku üleminekukavaga hõlmatud seadmete loetelu, saasteained, millega seoses on osutatud seadmed hõlmatud, ning kohaldatavad heite ülemmäärad on esitatud lisas.
3. Üleminekukava rakendamine Slovaki ametiasutuste poolt ei vabasta Slovaki Vabariiki kohustusest järgida direktiivi 2010/75/EL sätteid, milles on käsitletud kavaga hõlmatud üksikute põletusseadmete heiteid, ega muude asjakohaste Euroopa Liidu keskkonnaalaste õigusaktide sätteid.
Artikkel 2
Kui siseriiklikus üleminekukavas tehakse edaspidi muudatusi, millest Slovaki Vabariik teavitab komisjoni, hindab komisjon, kas muudatused on kooskõlas direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätetega.
Artikkel 3
Käesolev otsus on adresseeritud Slovaki Vabariigile.
Brüssel, 17. jaanuar 2014

Labels: 1
18
20